b'\n_START_ARTICLE_\nTartu valla lipp\n_START_PARAGRAPH_\nTartu valla lipp on Eesti haldus\xc3\xbcksuse Tartu valla lipp._NEWLINE_Lipp on kinnitatud 2. juunil 1994 (Tartu Vallavolikogus 26. mail 1994).\n_START_SECTION_\nLipu kirjeldus\n_START_PARAGRAPH_\nValla lipuks on ristk\xc3\xbclikukujuline vapilipp. Valgel kangal kuue lehega rukkilille\xc3\xb5is, mis on lipu keskpunktist veidi k\xc3\xb5rgemale nihutatud. \xc3\x95ie s\xc3\xbcdamik on kollane. Lippu l\xc3\xa4bib \xc3\xb5iest allpoolt horisontaalne sinine laineline laid._NEWLINE_Rukkilille kuus \xc3\xb5ielehte viitavad kuuele endisele vallale: Raadi, Sootaga, Tammistu, Tartu, Vesneri ja \xc3\x84ksi, millest on kujunenud praegune Tartu vald. Nende valdade inimeste t\xc3\xb6\xc3\xb6 ja vaimne looming moodustavad Tartu valla j\xc3\xb5ukuse ning on osa Eesti kultuurist, sellele osutabki rukkilille\xc3\xb5ie kollane s\xc3\xbcdamik. Sinine laineline laid s\xc3\xbcmboliseerib valla piires asuvat Amme j\xc3\xb5ge ja Saadj\xc3\xa4rve. _NEWLINE_Lipu normaalm\xc3\xb5\xc3\xb5tmed on 100x150 cm ning laiuse ja pikkuse suhe 6:9 (2:3).\n_START_SECTION_\nLipu kasutamise kord\n_START_PARAGRAPH_\nTartu valla lippu kasutatakse valla pidup\xc3\xa4evadel, avalikel \xc3\xbcritustel ja suhtlemisel teiste omavalitsus\xc3\xbcksustega. Kui valla lipp heisatakse koos Eesti riigilipu v\xc3\xb5i m\xc3\xb5ne teise riigi lipuga, asub Tartu valla lipp lippude poolt vaadatuna Eesti riigilipust ja teiste riikide lippudest vasakul. Alaliselt on valla lipp heisatud Tartu vallamaja ees lipuv\xc3\xa4ljakul.'